NDR คาดปี 64 รายได้มากกว่า 778 ลบ. เล็งเปิด “Swap Station” เพิ่ม 6 สถานี
NDR คาดปี 64 รายได้เติบโตกว่าปี 63 ที่มีรายได้อยู่ที่ 778 ลบ. หลังคุมต้นทุน-เน้นสินค้าคุณภาพตอบโจทย์ลูกค้า วางแผนจับมือ “ETRAN” เปิดบริการ “Swap Station” เพิ่ม 6 สถานี
NDR คาดปี 64 รายได้โตกว่าปี 63 ที่มีรายได้อยู่ที่ 778 ลบ. หลังคุมต้นทุน-เน้นสินค้าคุณภาพตอบโจทย์ลูกค้า เล็งเปิด “Swap Station” เพิ่ม 6 สถานี
20 ธ.ค. 2564

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า คาดการณ์แนวโน้มรายได้ในปี 2564 น่าจะมีโอกาสเติบโตกว่าปีก่อนที่ทำได้ 778 ล้านบาท แม้ว่าปีนี้จะเจอสถานการณ์ที่ท้าท้ายจากการระบาดของโควิด-19 แต่บริษัทฯ ได้มีการปรับกลยุทธ์การดำเนินธุรกิจให้ทันท่วงทีกับสถานการณ์ที่เกิดขึ้น
“ปีนี้อาจจะเป็นปีที่ไม่ง่ายเหมือนปีที่แล้ว เพราะนอกจากสถานการณ์โควิด-19 ยังไม่หมดไป ยังมีปัญหาต้นทุนวัตถุดิบเพิ่มขึ้นมาอีก แต่เราก็ยังสามารถจัดการได้อยู่ และมั่นใจว่าผลประกอบการจะยังสามารถทำกำไรได้ด้วยวิธีการควบคุมค่าใช้จ่าย และปรับลดโปรโมชั่นการขายเพื่อรักษาอัตรากำไรให้อยู่ในอัตราที่เหมาะสม” นายชัยสิทธิ์ กล่าว
โดยในไตรมาส 3/2564 และต่อเนื่องไตรมาส 4/2564 บริษัทฯ ได้มีการปรับลดโปรโมชั่นและส่วนลดส่งเสริมการขายต่าง ๆ ลง เพื่อรักษาอัตราการทำกําไร โดยสัดส่วนโครงสร้างรายได้จากการขายผลิตภัณฑ์ แบ่งตามชนิดของผลิตภัณฑ์ของบริษัทฯ เป็นดังนี้ 1. ยางนอกรถจักรยานยนต์ 2. ยางในรถจักรยานยนต์ 3. แบตเตอรี่รถยนต์และรถจักรยานยนต์ 4. ชิ้นส่วนยานยนต์ที่ผลิตจากยาง และ5. รายได้จากการขายอื่นๆ
นอกจากนั้นบริษัทฯ ยังคงมีเป้าหมายที่จะเป็นผู้นําในกลุ่มอุตสาหกรรมการผลิตยางรถจักรยานยนต์ในประเทศไทย โดยมุ่งเน้นการผลิตสินค้าที่มีคุณภาพ และกระบวนการผลิตที่เป็นมิตรต่อสิ่งแวดล้อม รวมทั้งเป็นไปตามมาตรฐานผลิตภัณฑ์ที่ลูกค้ากำหนด เพื่อเพิ่มส่วนแบ่งตลาดทั้งในประเทศและต่างประเทศ
สำหรับความคืบหน้าการดำเนินธุรกิจของบริษัทร่วมทุน คือ บริษัท อีทราน (ไทยแลนด์) จำกัด (ETRAN) ซึ่งเป็นผู้ดำเนินธุรกิจผลิตและจำหน่ายรถจักรยานยนต์ไฟฟ้านั้น ปัจจุบันอยู่ระหว่างดำเนินการเปิดให้บริการ Swap Station เพิ่มอีก 6 สถานี นอกจากนี้ ยังมีแผนที่จะปรับปรุงคุณสมบัติรถและชิ้นส่วนเพื่อผลิต MYRA2 ในช่วงไตรมาส 2/2565